Les activitats de la programació del Dia de la Dona continuen en la setmana del 8 de Març
03 de març 2020

![](/media/iuzl5y4b/95c_cuentacuentos-caputxtea.jpg)  

La programació que la Regidoria d’Igualtat de l’Ajuntament de Sagunt ha coordinat amb motiu del 8 de Març continua esta setmana amb diverses activitats per a tota mena de públic. La setmana arribarà al seu punt àlgid diumenge 8 de març amb la manifestació del Dia de la Dona convocada per la Coordinadora Feminista del Camp de Morvedre.

  

Dijous, 5 de març, a les 19 hores tindrà lloc la presentació del llibre _Mujeres con los pies en la tierra_, a càrrec de la seua autora Elena Reyes, al Casal Jove. Es tracta d’un conjunt de relats curts que giren al voltant de la figura d’una mateixa protagonista, una dona que acaba de complir 40 anys i es replanteja quin és el seu lloc al món i quina és la relació que vol establir entre ella i el seu entorn. L’autora valenciana i mestra d’anglés en l’escola pública aborda des de diferents punts de vista una crisi emocional que la conduix a alliberar els seus sentiments, la seua sexualitat i la seua autoestima, ja siga en el plànol estrictament oníric, paral·lel o il·lusori o en un de més real i tangible. Els quatre relats barregen imaginació i realitat, confonent-los per transmetre la llibertat de permetre’s ser lliure de pensar, sentir o imaginar com a dones i, sobretot, transmetre la necessitat de cuidar-se una mateixa per tal de mantindre’s sanes emocionalment i físicament.

  

El públic infantil serà protagonista divendres, 6 de març, en els dos contacontes que el departament municipal d’Arxius i Biblioteques ha organitzat en les dos biblioteques municipals. A les 17.30 hores, la Biblioteca Cronista Chabret acollirà _Caputxetes Valentes_, un taller d’animació lectora on no tots els contes són com ens els han contat, ja que hi ha caputxetes que són valentes i no tenen por al llop. Les hi ha que canvien de color i es preocupen del medi ambient i de l’alimentació saludable i d’altres viuen en llocs molt llunyans i saben tocar tambors africans. A les 18 hores serà en la Biblioteca del Centre Cívic on es presente _El cofre de la igualdad_, una sessió de contes on s’hi trobaran un cofre ple de contes amb princeses que s’enfronten a dracs en lloc de quedar-se tancades en la torre o que trien elles mateixa el que volen fer amb les seues vides. En acabar este contacontes, que tracta conceptes d’igualtat de gènere explicats amb metàfores per al públic infantil, hi haurà tallers per a xiquetes i xiquets majors de 4 anys. L’aforament dels dos espectacles és limitat, per la qual cosa cal inscriure’s prèviament en cada biblioteca.

  

També divendres, però a la Via del Pòrtic, se celebrarà la presentació del llibre _Cuerpos malditos_ de l’escriptora guipuscoana Lucía Baskarán a càrrec de la doctora en Filologia Hispànica i Premi Conde de Cartagena 2000 de la RAE, Begoña Sáez Martínez. Esta novel·la breu però aspra tracta sobre com transformen les pèrdues a les persones. És la història d’una dona que busca refer la seua vida després de perdre el seu promès, alhora que aprofundix en el passat per desenredar els motius de la seua infelicitat que naix en una adolescència marcada per l’aparició del desig, la violència, la dificultat per reconèixer el seu propi cos i les ferides del primer amor i del primer desengany. L’autora escriu sobre l’asfíxia de les famílies, el cos i l’amistat amb la brutal elegància de qui entén allò humà.

![](/media/dg2cl0ao/95c_cuentacuentos-caputxetes.jpg)  

En acabar la presentació, es representarà un nou espectacle del III Festival Fem(me) Dansa. _Efecto Siam_, del col·lectiu Sinpar, és l’exploració de la unió física entre dos persones, tal com es dona en els siamesos. Un debat mut sobre la restricció física del moviment i la seua implicació emocional. Lara Misó Peinado i Wilma Puentes Linares coreografien i interpreten este espectacle gratuït però per al qual s’ha de reservar l’entrada a través del telèfon 96 265 58 89 de l’Àrea d’Igualtat.

  

Dissabte, 7 de març, tindrà lloc la taula redona “Les taronges a les mans de les dones” a les 11 hores en la Casa Penya, un encontre d’experiències sobre el paper de les dones en els magatzems de taronges. A més, s’exposarà una mostra fotogràfica davall el mateix nom i una degustació de varietats de taronja a càrrec de Naranjas Torres. Esta activitat està organitzada per Acció Ecologista-Agró i el departament de Medi Ambient de l’Ajuntament de Sagunt.

  

Serà a les 12 hores, quan se celebre la Jornada Festiva Feminista organitzada per Amigas Supervivientes i la Coordinadora Feminista del Camp de Morvedre amb música, tertúlia feminista, zona infantil, etc., en el Casino Recreatiu del Port de Sagunt. A la vesprada, a les 19.30 hores, tindrà lloc el concert Cançons de dona i terra de la cantautora d’Almenara, Eva Gómez, al Teatre de Begonya.

La setmana acabarà amb els actes de diumenge 8 de març. A les 12 hores tindrà lloc el cercle del silenci ‘Caminem juntes per canviar el món’ en la plaça de la Concòrdia a càrrec de Morvedre Acull. En acabar, se celebrarà la Manifestació 8 de Març, Dia de la Dona, que recorrerà l’avinguda Mediterrani, travessarà l’avinguda Camp de Morvedre i l’avinguda Hispanitat, girarà per l’avinguda del Maestrat i finalitzarà en el Triangle Umbral. Seguidament, cap a les 13.30 hores, es representarà, en l’amfiteatre del Triangle Umbral, l’espectacle _U_ d’Eva Bertomeu Compañía de Danza, un autoretrat actual d’una jove en base a la seua vella vida on Eva Bertomeu coreografia i interpreta ella sola la búsqueda de la perspectiva que li permeta vore cóm va arribar fins allí. Esta  representació tancarà l’edició de 2020 del Festival Fem(me) Dansa organitzat per l’Àrea d’Igualtat.​  

  

![](/media/gtiglui0/95c_img-20200226-wa0000.jpg)  
  
  

  

*   [](http://www.facebook.com/sharer.php?u=https://aytosagunto.es/va/actualitat/les-activitats-de-la-programacio-del-dia-de-la-dona-continuen-en-la-setmana-del-8-de-marc/ "Facebook")
*   [](http://twitter.com/share?url=https://aytosagunto.es/va/actualitat/les-activitats-de-la-programacio-del-dia-de-la-dona-continuen-en-la-setmana-del-8-de-marc/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-activitats-de-la-programacio-del-dia-de-la-dona-continuen-en-la-setmana-del-8-de-marc/ "Linked In")
*   [](mailto:?body=https://aytosagunto.es/va/actualitat/les-activitats-de-la-programacio-del-dia-de-la-dona-continuen-en-la-setmana-del-8-de-marc/)